OʻZBEKISTON RESPUBLIKASI DAVLAT MUSTAQILLIGINING OʻN SAKKIZ YILLIK BAYRAMIGA TAYYORGARLIK KOʻRISh VA UNI OʻTKAZISh TOʻGʻRISIDA
(resolution, 2020-09-28)

Bugungi kunda mustaqillik biz uchun eng ulugʻ, eng aziz qadriyat boʻlib, milliy oʻzligimiz, or-nomusimiz, gʻurur-iftixorimiz timsoli, ezgu orzu-intilishlarimiz, yutuq va marralarimizning hayotbaxsh manbai sifatida shu muqaddas zaminda yashayotgan barcha vatandoshlarimiz qalbidan tobora mustahkam oʻrin egallamoqda. Shu sababli ham xalqimiz, jamoatchiligimiz mamlakatimiz mustaqilligining har bir sanasini munosib kutib olish va nishonlash uchun doimo katta tayyorgarlik koʻradi. Bu borada shakllangan ijobiy anʼanalarni uzviy davom ettirgan holda, istiqlol yillarida el-yurtimizning fidokorona mehnati bilan qoʻlga kiritilgan ulkan natijalarning mohiyati va ahamiyatini, qadr-qimmatini chuqur anglash, mamlakatimizda va xalqaro jamoatchilik oʻrtasida keng targʻib qilish, bayram tadbirlarini xalqimiz xotirasida yorqin iz qoldiradigan yuksak saviyada oʻtkazish maqsadida: 1. Oʻzbekiston Respublikasi davlat mustaqilligining oʻn sakkiz yillik bayramiga tayyorgarlik koʻrish va uni oʻtkazish boʻyicha respublika komissiyasining tarkibi ilovaga* muvofiq tasdiqlansin. Respublika komissiyasi shu yilning 30-iyuniga qadar “Mustaqillik biz uchun — oʻzligimizni anglash, yurt tinchligi va barqarorligining, inson manfaati, erkinligi va farovonligining, biz koʻzlagan demokratik jamiyat barpo etishning garovidir” degan ezgu gʻoyani oʻzida mujassam etgan tashkiliy-amaliy, madaniy-maʼnaviy tadbirlar hamda targʻibot-tashviqot ishlari dasturini ishlab chiqsin. 2. Ushbu dasturni tayyorlashda quyidagi masalalarga alohida eʼtibor qaratilsin: Vatanimiz mustaqilligining oʻn sakkiz yilligini munosib kutib olish, tarixan qisqa bu davrning yosh davlatimiz uchun siyosiy sohada, davlat va jamiyat qurilishi, iqtisodiyot va maʼnaviyat, ijtimoiy hayot, sud-huquq tizimi, tashqi siyosat va xavfsizlikni taʼminlash borasida har tomonlama rivojlanish va yuksalish, jahon hamjamiyatidan munosib oʻrin egallash davri boʻlganini chuqur ochib berishga xizmat qiladigan kompleks madaniy-maʼrifiy tadbirlarni amalga oshirish; istiqlol el-yurtimiz uchun oʻz taqdirining haqiqiy egasi boʻlib, oʻz qadr-qimmatini anglab, munosib hayot kechirish uchun keng imkoniyat yaratib berganini, har bir fuqaroning iqtisodiy-ijtimoiy sohalarda isteʼdod va qobiliyatini toʻla namoyon etish, inson huquq va erkinliklarini roʻyobga chiqarish, hech kimdan kam boʻlmaydigan hayot barpo etishning mustahkam zamini boʻlib kelayotganini oʻtkaziladigan barcha tadbirlarning maʼno-mazmuniga chuqur singdirish; mustaqillik yillarida boy tariximiz, betakror merosimiz, muqaddas dinu diyonatimiz, koʻhna urf-odat va anʼanalarimizning qayta tiklangani, bugungi kunda mehr-oqibat, bagʻrikenglik, hamjihatlik kabi oliyjanob fazilatlar, milliy va umumbashariy qadriyatlarga uygʻun boʻlib yashash, Vatan taqdiri va kelajagiga daxldorlik tuygʻusi hayotimizdan atroflicha oʻrin olayotganini keng targʻib etish; xalqimizning xohish-irodasi bilan qatʼiy tanlab olgan milliy taraqqiyot yoʻli asosida keng koʻlamli islohotlar izchil davom ettirilayotgani, jahon moliyaviy inqirozi oqibatlariga qaramay, iqtisodiyotimizning oʻsish surʼatlari, aholining hayot va farovonlik darajasi barqaror saqlanib qolayotganini, mamlakatimizda qabul qilingan muhim ijtimoiy dasturlar, jumladan, “Qishloq taraqqiyoti va farovonligi yili” davlat dasturining ijobiy samaralarini har tomonlama ochib berish; mamlakatimizda olib borilayotgan ulkan bunyodkorlik ishlarini, yurtimizning qiyofasi tubdan oʻzgarib, shahar va qishloqlarimiz yanada obod boʻlib borayotganini aniq va taʼsirchan hayotiy misollar yordamida yoritib berish. 3. Respublika Maʼnaviyat va maʼrifat kengashi tomonidan Qoraqalpogʻiston Respublikasi, viloyatlar hamda Toshkent shahrida mustaqillik bayramiga bagʻishlab aholining keng qatlamlari oʻrtasida maʼrifiy uchrashuvlar, jonli muloqot va suhbatlar, adabiy-badiiy kechalar, madaniy tadbirlar oʻtkazish maqsadida taniqli olimlar, adiblar va sanʼatkorlardan iborat maʼnaviy-maʼrifiy targʻibot guruhlari tashkil etilgani hamda ularning aniq reja asosida faoliyat olib borayotgani maʼlumot uchun qabul qilinsin. 4. Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklariga, “Kamolot” yoshlar ijtimoiy harakati, Xotin-qizlar qoʻmitasi, “Nuroniy” va “Mahalla” jamgʻarmalariga mustaqillik bayramining oʻn sakkiz yilligini munosib nishonlash uchun joylarda tegishli komissiyalar tuzish hamda respublika dasturida belgilab berilgan asosiy maqsad va vazifalarni amalga oshirish, bayram munosabati bilan shahar va qishloqlarda, mahalla va guzarlarda, koʻpqavatli uylar atrofida obodonlashtirish ishlarini olib borishni koʻzda tutadigan tadbirlar rejasini ishlab chiqish topshirilsin. Ushbu reja va dasturlarda belgilangan tadbirlarni rasmiyatchilik va balandparvozlik holatlariga yoʻl qoʻymasdan, keng jamoatchilik vakillarini jalb etgan xolda, oddiy odamlarning qalbi va ongiga yetib boradigan, ularning ruhi va kayfiyatini koʻtaradigan, yangi marralar sari ilhomlantiradigan mazmun va shakllar asosida oʻtkazishga alohida eʼtibor qaratilsin. 5. Respublika komissiyasi oʻz yigʻilishlarida dasturda belgilangan chora-tadbirlar markazda va joylarda qanday amalga oshirilayotgani yuzasidan har qaysi hudud, vazirlik va idora rahbarlari hisobotini muntazam ravishda eshitib borsin. 6. Mamlakatimiz poytaxti Toshkent shahrida, Qoraqalpogʻiston Respublikasi va viloyatlarda oʻtkaziladigan bayram dasturlarini tayyorlashga ommaviy tomoshalar boʻyicha yuksak professional mahorat va tajribaga ega boʻlgan ssenarist va rejissorlar, yozuvchi va shoirlar, kompozitor va baletmeysterlar, sahna rassomlari, isteʼdodli yosh sanʼatkorlar, folklor sanʼati vakillaridan iborat ijodiy guruhlar keng jalb etilsin. 7. Madaniyat va sport ishlari vazirligi “Oʻzbeknavo” estrada birlashmasi, Yozuvchilar va Bastakorlar uyushmalari bilan birgalikda yurtimiz istiqlolini tarannum etishga qaratilgan eng yaxshi qoʻshiqlar, musiqa asarlari uchun “Yagonasan, muqaddas Vatan!” respublika tanlovining yakuniy bosqichini oʻtkazsin. Tanlov gʻoliblari va sovrindorlari Mustaqillik bayrami arafasida eʼlon qilinsin. 8. Oʻzbekiston Matbuot va axborot agentligi Oʻzbekiston Jurnalistlari ijodiy uyushmasi bilan birgalikda avgust oyining oxirida mamlakatimiz mustaqilligiga bagʻishlangan “Eng ulugʻ, eng aziz” anʼanaviy tanlovining yakuniy bosqichini oʻtkazsin. 9. Madaniyat va sport ishlari vazirligi, “Kamolot” Yoshlar ijtimoiy harakati, “Oʻzbeknavo” estrada birlashmasi va Bastakorlar uyushmasi yosh ijrochilar oʻrtasida “Nihol” mukofotiga nomzodlarning respublika saralash bosqichini hamda gʻoliblar ijrosidagi konsert dasturini avgust oyining birinchi yarmida yuqori darajada tashkil etsin. 10. Belgilab qoʻyilsinki, oʻtkaziladigan bayram tadbirlari: Qoraqalpogʻiston Respublikasi va viloyatlarda mahalliy budjetlar hamda joylardagi ishlab chiqarish korxonalari, xoʻjaliklar, jamgʻarmalar hisobidan; Toshkent shahrida respublika budjeti va Toshkent shahar mahalliy budjeti mablagʻlari hisobidan teng ulushlarda qoplanadi. 11. Oʻzbekiston Matbuot va axborot agentligi, Oʻzbekiston Milliy teleradiokompaniyasi, Oʻzbekiston Milliy axborot agentligi, “Jahon” axborot agentligi va boshqa ommaviy axborot vositalariga mustaqillikning oʻn sakkiz yillik bayramiga tayyorgarlik koʻrish va uni oʻtkazish boʻyicha amalga oshirilayotgan ishlarni atroflicha yoritib borish tavsiya etilsin. 12. Mazkur Qarorning ijrosini taʼminlash Oʻzbekiston Respublikasi Bosh vaziri Sh. Mirziyoyev zimmasiga yuklansin.